

REPUBLIKA HRVATSKA

DUBROVAČKO-NERETVANSKA ŽUPANIJA

OPĆINA VELA LUKA

NAČELNICA

KLASA: \_\_\_\_\_\_\_\_\_\_\_

URBROJ: \_\_\_\_\_\_\_\_\_\_

Vela Luka, \_\_\_\_\_\_\_\_\_\_2023.g.

Na temelju članka 39. Statuta Općine Vela Luka ("Službeni glasnik općine Vela Luka" broj 11/21) te sukladno Programu potpora poljoprivredi na području općine Vela Luka za razdoblje od 2021. do 2026. godine (("Službeni glasnik općine Vela Luka" broj 19/20) Načelnica dana\_\_\_\_\_\_\_2023.god. donosi

**PRAVILNIK**

**o potporama za obnovu zapuštenih poljoprivrednih površina**

**na području Općine Vela Luka**

Članak 1.

Općina Vela Luka će, u sklopu Programa potpora poljoprivredi na području općine Vela Luka za razdoblje od 2021. do 2026. godine, poticati krčenje zapuštenih poljoprivrednih površina te podizanje i/ili obnovu trajnih poljoprivrednih nasada.

Poticanje u smislu prethodnog stavka ostvarivati će se u obliku novčane potpore male vrijednosti podnositeljima zahtjeva za ulaganja u obnovu zapuštenih poljoprivrednih površina i sadnju i/ili obnovu trajnih poljoprivrednih kultura na području Općine Vela Luka.

Članak 2.

Osnovni pojmovi koji se koriste u ovom Pravilniku:

- zapušteno poljoprivredno zemljište u smislu ovog Pravilnika je zemljište na području K.O. Vela Luka i K.O. Blato koje nije obrađivano ili nije korišteno za proizvodnju odnosno uzgoj poljoprivrednih proizvoda najmanje 10 godina, a u posjedu je fizičkih osoba 30 godina neprekidno.

- poljoprivredne kulture u smislu ovog Pravilnika su trsovi / stabla definirani u Tablici „Popis poljoprivrednih kultura i minimalni broj trsova/stabala po ha potreban za ostvarivanje prava na potporu za obnovu zapuštenih poljoprivrednih površina na području općine Vela Luka“, koji je Prilog 1. ovog Pravilnika (dalje u tekstu: Tablica).

- kultivirano poljoprivredno zemljište u smislu ovog Pravilnika je zemljište na kojem je izvršeno krčenje i obnova i/ili sadnja poljoprivrednih kultura po vrstama i količinama iz Tablice.

Članak 3.

Novčana potpora utvrđuje se u visini od 1.327,23 EUR (10.000,00 HRK) po ha odnosno 0,13 EUR (1,00 HRK) po m kvadratnom kultiviranog poljoprivrednog zemljišta.

Minimalna poticana površina je 500 m kvadratnih cjelovite površine.

Članak 4.

Ako je na kultiviranom poljoprivrednom zemljištu stavljeno u kulturu, odnosno posađeno manje od 10% poljoprivrednih kultura koje nisu spomenute u Tablici, smatrati će se kao da je kultiviranje zemljišta izvršeno u skladu s ovim Pravilnikom.

Članak 5.

Pravo na potporu ostvaruje se podnošenjem pravovremenog i potpunog pisanog Zahtjeva za dodjelu potpore male vrijednosti za ulaganja u obnovu zapuštenih poljoprivrednih površina u skladu s ovim Pravilnikom, a temeljem objavljenog godišnjeg Javnog poziva **za dodjelu potpora male vrijednosti u poljoprivredi za mjeru ulaganja u obnovu zapuštenih poljoprivrednih površina na području općine Vela Luka** (dalje u tekstu: Zahtjev).

Obrazac Zahtjeva nalazi se u Prilogu 2. ovog Pravilnika.

Članak 6.

Obvezan prilog Zahtjevu čine:

- kopija katastarskog plana za čestice zemlje koje će se kultivirati,  
- posjedovni list, ne stariji od 6 mjeseci, za čestice zemlje koje će se kultivirati,  
- dokaz o upisu u Upisnik poljoprivrednih gospodarstava,  
- presliku IBAN broja žiro – računa korisnika,  
- Izjavu o ne postojanju dvostrukog financiranja istih troškova,  
- Izjavu o korištenju potpora male vrijednosti.

Ako posjedovni list ne glasi na podnositelja, uz posjedovni list se dostavlja druga dokumentacija iz koje se vidi pravna osnova raspolaganja zemljištem.

Članak 7.

Za provedbu postupka utvrđivanja prava na potporu Načelnica imenuje Povjerenstvo.

Članove Povjerenstva čine:  
- dva službenika Općine Vela Luka i  
*-* predstavnik Poduzetničkog inkubatora Vela Luka d.o.o.

Članak 8.

Na temelju podnesenog zahtjeva Povjerenstvo utvrđuje stanje na terenu prije i poslije kultiviranja zemljišta i o tome sastavlja Zapisnik (zapisnik može sadržavati i fotografije stanja zemljišta).

Zapisnikom se utvrđuju sve činjenice bitne za provedbu ovog Pravilnika.

Obrazac Zapisnika nalazi se u Prilogu 3. ovog Pravilnika.

Članak 9.

Prijevoze Povjerenstva na teren osigurava podnositelj Zahtjeva.

Načelnica Općine Vela Luka može u iznimnim slučajevima odobriti Povjerenstvu upotrebu privatnog automobila za očevid na terenu, u kojem slučaju posjednik automobila ima pravo na naknadu od 0,40 EUR (3,01 HRK) po prijeđenom kilometru puta.

Članak 10.

Na temelju sačinjenog i potpisanog Zapisnika iz članka 8. ovog Pravilnika Pročelnik Upravnog odjela za društvene djelatnosti, poljoprivredu i gospodarstvo donosi Rješenje o isplati potpore za stvarno izvršeno kultiviranje, odnosno Zaključak o odbijanju Zahtjeva.

Na rješenje, odnosno zaključak, podnositelj Zahtjeva ima pravo žalbe Načelnici Općine Vela Luka u roku 8 dana od dana primitka.

Članak 11.

Potpora se isplaćuje ako su novčana sredstva osigurana u Proračunu Općine Vela Luka, do visine u kojima su osigurana.

Potpora se isplaćuje prema redoslijedu koji je određen datumom zaključivanja Zapisnika iz članka 8. ovog Pravilnika.

Članak 12.

Potpora se ne može isplatiti ako je kultiviranje zemljišta izvršeno i/ili o tome obavješteno Povjerenstvo poslije 15.12. godine koja slijedi iza godine u kojoj je Povjerenstvo utvrdilo početno stanje na terenu, osim u iznimnim slučajevima, o čemu odlučuje Načelnica na prijedlog Povjerenstva, a po posebno podnesenom zahtjevu tražitelja potpore.

Članak 13.

Tumačenje ovog Pravilnika daje Načelnica Općine Vela Luka.

Članak 14.

Stupanjem na snagu ovog Pravilnika prestaje važiti Pravilnik o potporama za obnovu zapuštenih poljoprivrednih površina na području Općine Vela Luka (Službeni glasnik Općine Vela Luka br. 2/08, 9/08, 6/14)

Članak 15.

Ovaj Pravilnik stupa na snagu osmog dana od dana objave u Službenom glasniku Općine Vela Luka.

Načelnica

Katarina Gugić, v.r.

**Prilog 1.**

**Tablica**

**„Popis poljoprivrednih kultura i minimalni broj trsova/stabala po ha potreban za ostvarivanje prava na potporu za obnovu zapuštenih poljoprivrednih površina   
na području općine Vela Luka“**

|  |  |  |
| --- | --- | --- |
| R.br. | Vrsta | kom/ha |
| 1. | Plemenita loza – vinski kultivari | 3000 |
| 2. | Plemenita loza – stolni kultivari | 2000 |
| 3. | Badem | 200 |
| 4. | Smokva | 200 |
| 5. | Rogač | 100 |
| 6. | Maslina Lastovka | 150 |
| 7. | Maslina Drobnica | 150 |
| 8. | Maslina Orgula | 150 |

**Prilog 2.**

**Prilog 3.**



